Σκοτεινό Αστέρι (ταινία 1974)

Το Σκοτεινό αστέρι (αγγλικά: Dark Star) είναι κινηματογραφική ταινία επιστημονικής φαντασίας σε σκηνοθεσία του Τζον Κάρπεντερ και αφιερωμένη στην κινηματογραφική ταινία 2001: Η Οδύσσεια του Διαστήματος του Στάνλεϊ Κιούμπρικ. Αν και το Dark Star ήταν ταινία με πολύ μικρό προϋπολογισμό, με εκτιμώμενο κόστος παραγωγής 60.000 δολαρίων, έγινε κλασική λόγω του «φιλοσοφικού» διαλόγου του αστροναύτη Ντούλιτλ με τη «Βόμβα Ν° 20».

 Πλοκή 
Το διαστημόπλοιο Dark Star ταξιδεύει εδώ και 20 χρόνια στο διάστημα. Είναι μέσα του 22ου αιώνα και η αποστολή του είναι η εξερεύνηση του διαστήματος, προκειμένου να επισκεφτεί απομακρυσμένους γαλαξίες και να εντοπίσει πλανήτες που έχουν ξεφύγει από την τροχιά τους και ασταθείς πλανήτες μέσα σε ηλιακά συστήματα, και τέλος να τους εξουδετερώσει προς αποφυγή κινδύνου, σε περίπτωση που άλλα διαστημόπλοια αποφασίσουν να αποικήσουν τον γαλαξία αυτό.

Ο κυβερνήτης του διαστημοπλοίου, Πάουελ, είχε τραυματιστεί θανάσιμα σε ένα ατύχημα με βραχυκύκλωμα στον πίσω πίνακα οργάνων του καθίσματός του και από τότε βρίσκεται, αναγκαστικά, σε λήθαργο υπό κατάψυξη για να μην πεθάνει. Τα υπόλοιπα τέσσερα μέλη του πληρώματος υπολειτουργούν, αφού δεν έχουν κανένα να τους δίνει εντολές, και προσπαθούν λίγο πολύ να κάνουν το καθήκον τους.

 Ο Λιουτέναντ Ντούλιτλ εκτελεί χρέη αναπληρωτή κυβερνήτη, αλλά οι άλλοι τρεις δεν του δίνουν σημασία, ούτε και τον υπακούουν. Ονειρεύεται να ξαναγυρίσει στην γη και να κάνει σέρφινγκ στην παραλία του Μαλιμπού.
 Ο Τόλμπι έχει κάτσει στο σκοπευτήριο μακριά από τους άλλους τρεις και έχει αποξενωθεί, αφού δεν θέλει να βλέπει κανέναν.
 Ο Σάρτζεντ Πίνμπακ που είχε μπει κατά λάθος στο διαστημόπλοιο και από τότε το έχει μετανιώσει, αλλά κάνει αναγκαστικά κουράγιο. Του έχουν αναθέσει να ταΐζει ένα ατίθασο εξωγήινο τερατάκι, που το λένε «Άλιεν».
 Ο Μπόιλερ, τέλος, ζει στον δικό του κόσμο. Κάνει συνέχεια χοντρές πλάκες που τις καταλαβαίνει μόνον ο ίδιος.

Κάποια μέρα, και μετά από μια επιτυχημένη αποστολή, κατά την οποία εξουδετέρωσαν έναν πλανήτη, ανατινάζοντάς τον, έπεσαν πάνω σε ένα νέφος αστεροειδών και μόλις που κατάφεραν να σωθούν. Το διαστημόπλοιο όμως έπαθε βλάβη, και το σύστημα εκτόξευσης των βομβών διέκοψε την λειτουργία του. Ταυτόχρονα, μια από τις βόμβες, η «Βόμβα Ν° 20» έλαβε λάθος εντολή έκρηξης και άρχισε την αντίστροφη μέτρηση. Αμέσως το πλήρωμα επενέβη και ανέβαλε την αντίστροφη μέτρηση, λέγοντας στην βόμβα ότι το σήμα που έλαβε ήταν αποτέλεσμα της επιρροής του ηλεκτρομαγνητικού πεδίου του νέφους των αστεροειδών που είχαν μόλις διαπεράσει.

Αργότερα όμως, η βόμβα επανήλθε, ανακοινώνοντας ότι δεν δέχεται δικαιολογίες. Είναι, λέει, υποχρεωμένη να κάνει το καθήκον της, δηλαδή να ανατιναχτεί, αφού γι' αυτό τον σκοπό είχε κατασκευαστεί, και επειδή πήρε σήμα έκρηξης. Για τους αστροναύτες του διαστημοπλοίου η κατάσταση είναι σοβαρή, αφού, λόγω της βλάβης του συστήματος εκτοξεύσεων, η βόμβα δεν μπορεί να εγκαταλείψει το διαστημόπλοιο, και σε περίπτωση έκρηξης θα τους σκότωνε όλους. Επίσης μάταια προσπαθούν να αφοπλίσουν την βόμβα, αφού αυτή έχει κλείσει όλα τα ηλεκτρονικά κυκλώματα για να μην δέχεται άλλες εντολές. Ως αποτέλεσμα, συνεχίζει την αντίστροφη μέτρηση, ενώ στο διαστημόπλοιο κυριαρχεί πανικός.

Ο Ντούλιτλ αποφασίζει να αποψύξει τον προκάτοχό του, αφού αυτός είναι ο μόνος που θα μπορούσε να του δώσει έστω και μία συμβουλή. Ο Πάουελ ξυπνάει, αλλά μετά από τόσα χρόνια κατάψυξης το μυαλό του λειτουργεί με πολύ αργό ρυθμό. Η πρώτη του ερώτηση είναι για το ποδόσφαιρο. Ο Ντούλιτλ τελικά καταφέρνει να του πει για την βόμβα και τον ρωτά τι να κάνει. Ο Πάουελ χάνει ξανά τις αισθήσεις του, αφού προηγουμένως του απαντάει: «Χρησιμοποίησε τη φαινομενολογία!» σκέτο.

Ο Ντούλιτλ, αρχικά δεν ξέρει τι σημαίνουν τα λόγια του, ξαφνικά όμως καταλαβαίνει, φοράει την διαστημική του στολή και βγαίνει από το διαστημόπλοιο. Στέκεται μέσα στο διάστημα, αυτός, δίπλα του η βόμβα και πάνω από τους δυο το διαστημόπλοιο. Ο Ντούλιτλ αρχίζει να κουβεντιάζει με την βόμβα, ενώ αυτή είναι απασχολημένη με την αντίστροφη μέτρηση, και με διάφορα λογικά επιχειρήματα, κατορθώνει να της εξηγήσει ότι κάνει λάθος. Η βόμβα δέχεται να το σκεφτεί, διακόπτει την αντίστροφη μέτρηση και ξαναμπαίνει στο καβούκι της.

Εκείνη την στιγμή επεμβαίνει ο Πίνμπακ και δίνει την εντολή στην βόμβα να αυτοαφοπλιστεί. Η Βόμβα τότε επανέρχεται και ανακοινώνει ότι έλεγξε αυτά που της είπε ο Ντούλιτλ και κατέληξε στο συμπέρασμα ότι είναι ο Θεός. Με τα λόγια αυτά εκρήγνυται. Ο Ντούλιτλ εκτοξεύεται στο διάστημα, ενώ γύρω του στριφογυρίζουν τα συντρίμμια του διαστημοπλοίου. Ο Τόλμπι, που εκσφενδονίστηκε και αυτός και ξαναβρήκε τις αισθήσεις του, αιχμαλωτίστηκε από μερικούς αστεροειδείς που τον πήραν μαζί τους και τον πήγαν στον αστερισμό των Πλειάδων, ενώ στη συνέχεια τον μεταφέρουν στην απεραντοσύνη του Σύμπαντος, όπου θα ταξιδεύει αιώνια. Ο Ντούλιτλ κατορθώνει να αρπάξει μια λαμαρίνα που πέρασε από κοντά του, και ανεβαίνοντας πάνω της συνεχίζει την πορεία του σε στυλ σέρφινγκ με κατεύθυνση έναν κοντινό πλανήτη. Μπαίνοντας μέσα στην ατμόσφαιρα, αφήνει πίσω του μια φωτεινή ουρά σαν λαμπερός κομήτη.

 Παραπομπές 

 Βιβλιογραφία 
 Alan Dean Foster: Reiseziel: Ewigkeit. Bastei Lübbe Verlag, 1977, ISBN 3-404-24005-7.
 Holdstock, Robert. Encyclopedia of Science Fiction, Octopus Books, 1978, pp. 80–81. .
 Cinefex magazine, issue 2, Aug 1980. Article by Brad Munson: "Greg Jein, Miniature Giant". (Discusses Dark Star, among other subjects.)
 Fantastic Films magazine, Oct 1978, vol. 1 no. 4, pages 52–58, 68–69. James Delson interviews Greg Jein, about Dark Star and other projects Jein had worked on.
 Fantastic Films magazine, Sep 1979, issue 10,  pages 7–17, 29–30. Dan O'Bannon discusses Dark Star and Alien, other subjects. (Article was later reprinted in "The very best of Fantastic Films", Special Edition #22 as well.)
 Fantastic Films magazine, Collector's Edition #17, Jul 1980, pages 16–24, 73, 76–77, 92. (Article: "John Carpenter Overexposed" by Blake Mitchell and James Ferguson. Discusses Dark Star, among other things.)
 Bradbury, Ray, Kaleidoscope  Doubleday & Company 1951.
 Foster, Alan Dean. Dark Star, Futura Publications, 1979. . (Adapted from the script by Dan O'Bannon and John Carpenter).

 Εξωτερικοί σύνδεσμοι 



Κατηγορία:Αμερικανικές ταινίες της δεκαετίας 1970
Κατηγορία:Ταινίες του 1974
Κατηγορία:Αγγλόφωνες ταινίες
Κατηγορία:Διαστημική περιπέτεια (ταινίες)
Κατηγορία:Παρωδία (ταινίες)
Κατηγορία:Αμερικανικές κωμικές ταινίες επιστημονικής φαντασίας
Κατηγορία:Ταινίες σε σκηνοθεσία Τζον Κάρπεντερ